2018年中華民國地方公職人員選舉

2018年中華民國地方公職人員選舉，亦叫做2018年九合一選舉，喺2018年11月24號舉行，今次選舉喺中華民國嘅直轄市選出新一屆嘅直轄市長、直轄市議員、里長、山地原住民區長同區民代表；同時選埋新一屆縣市長、縣市議員、鄉鎮市長、鄉鎮市民代表、村長同里長。加埋晒有11,047個位。而且今次重有10個公投項目會一齊表決，內容牽涉核電、性平權同東京奧運台灣正名等等。

當選人喺2018年12月25號就職。

背景
呢次選舉係視為對總統蔡英文嘅一場信心投票。由於蔡英文執政兩年火頭四起，包括針對退休軍公教人士嘅年金改革、同性婚姻合法化、一例一休、畀中國外交孤立、國民黨黨產爭議呢啲大議題，整體政府民意比上任嗰陣低咗好多。對於政府嘅民望，喺今次選舉就會見真章。

選舉焦點

台北市
上屆同民進黨聯手嘅柯文哲喺今屆冇咗綠營支持，民進黨另外派出立委姚文智應戰，加上國民黨嘅丁守中夾攻，令柯文哲嘅連任路腹背受敵。民調亦都顯示越近投票日，柯文哲同丁守中嘅距離越嚟越近，所以台北市競爭相當激烈。

高雄市
綠營陣地高雄原本係民進黨守得好穩嘅地方，不過今屆國民黨嘅韓國瑜引起風潮，民意調查同民進黨嘅陳其邁越追越貼，後來重爬咗佢頭，兩個人鬥到難分難解。

台中市
台中一向都係國民黨同民進黨嘅兵家必爭之地，上屆民進黨林佳龍贏咗。今次選戰嘅初期因為台中嘅東亞青年運動會主辦權突然被取消，呢個舉動被視為中國對台灣嘅外交打壓，當時林佳龍民望受惠呢件事遠遠領先盧秀燕，但係後來事件淡化咗，盧秀燕民望慢慢追返上去。臨投票日之前嘅民意調查都顯示林、盧兩個人喺度拉鋸緊，好難知道最後會係邊個贏。

結果
民進黨受「韓流」影響，縣市長選舉大敗，由13席跌到得6席。原先民意上好接近嘅高雄市同台中市，國民黨嘅韓國瑜同盧秀燕居然大敗民進黨陳其邁同林佳龍當選，民進黨連雲林、彰化呢啲選情比較樂觀嘅縣都輸埋。

國民黨就成為呢場選舉嘅大贏家，除咗攞到民進黨執政嘅7個縣市，重「收編」埋原本親藍嘅兩個獨立縣長個位，國民黨總共有成15個縣市長個位。

而台北市方面，柯文哲同國民黨丁守中喺開票期間互有領先，到最後柯文哲只係贏丁守中約莫3000票，丁守中即刻申請重新點票，後來又改變主意，直頭去申請選舉無效，但係最後又返去重新點票。

公投方面，親藍或者保守派提出嘅7項公投全數通過，包括反對日本核災區食物進口同支持台灣核電廠繼續運作。支持同性戀權益同埋要求以「台灣」身份參加東京奧運嘅3項議案就被否決。

選後
選舉之後，韓國瑜就話認同九二共識，重話要成立兩岸工作小組。台中嘅盧秀燕都有咁上下嘅構思。呢個舉動引發好多台灣人喺網絡上搜查「九二共識」同「移民」嘅字眼，當中以韓當選嘅高雄市搜尋次數最多。呢件事被認為係民眾普遍唔清楚候選人嘅政治立場，到選完之後就開始後悔，就好似英國脫歐公投噉。

2018年中華民國直轄市長同縣市長選舉

中華民國選舉
2018年臺灣選舉